A4-0477/98

Päätöslauselma Euroopan unionin uusista mahdollisuuksista viedä uusiutuvan energian hyödyntämiseen tarkoitettua teknologiaa ja palveluja ulkomaille

Euroopan parlamentti, joka

- ottaa huomioon työjärjestyksensä 148 artiklan,

- ottaa huomioon komission valkoisen kirjan Euroopan unionin energiapolitiikasta (KOM(95)0682),

- ottaa huomioon komission valkoisen kirjan: Tulevaisuuden energia: Uusiutuvat energialähteet (KOM(97)0599),

- ottaa huomioon komission arvion energiapolitiikan kehittymisestä Euroopassa vuoteen 2020 mennessä (SEC(95)2283),

- ottaa huomioon energiaa koskevan komission vuosittaisen kertomuksen (1997),

- ottaa huomioon 4. heinäkuuta 1996 antamansa päätöslauselman uusiutuvia energialähteitä koskevasta yhteisön toimintasuunnitelmasta ((EYVL C 211, 22.7.1996, s. 27.)),

- ottaa huomioon 14. marraskuuta 1996 antamansa päätöslauselman komission tiedonannosta Euroopan yhteisön kaasuntoimituksista ja tulevaisuudennäkymistä (KOM(95)0478 - C4-0487/95) ((EYVL C 362, 2.12.1996, s. 291.)),

- ottaa huomioon 19. marraskuuta 1997 antamansa päätöslauselman komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle ilmastonmuutoksesta ja energiapolitiikasta (KOM(97)0196 - C4-0232/97) ((EYVL C 371, 8.12.1997, s. 77.)),

- ottaa huomioon 18. joulukuuta 1997 antamansa päätöslauselman komission tiedonannosta «Kokonaiskatsaus energiapolitiikkaan ja energia-alan toimiin» (KOM(97)0167 - C4-0205/97) ((EYVL C 14, 19.1.1998, s. 178.)),

- ottaa huomioon 18. kesäkuuta 1998 antamansa päätöslauselman komission tiedonannosta Tulevaisuuden energia: uusiutuvat energialähteet - Yhteisön strategiaa ja toimintasuunnitelmaa koskeva valkoinen kirja (KOM(97)0599 - C4-0047/98) ((EYVL C 210, 6.7.1998, s. 215.)),

- ottaa huomioon taloudellisten ulkosuhteiden valiokunnan mietinnön ja tutkimusta, teknologista kehittämistä ja energia-asioita käsittelevän valiokunnan lausunnon (A4-0477/98),

A. ottaa huomioon, että 50 % maailman väestöstä ei kuulu keskitetyn sähkönjakeluverkoston piiriin, ja ottaa huomioon maailmanlaajuisesti voimakkaasti kasvavan uusiutuvan energian käyttöteknologioiden tarpeen, sen, miten edullinen, hajautettu, uusiutuvien energialähteiden avulla toteutettu energiahuolto voi edistää kolmannen maailman yhteiskunnallista, kulttuurista ja taloudellista kehitystä ja aurinko-, tuuli- ja biomassateollisuuden ja uusien työpaikkojen luomisen uudet mahdollisuudet Euroopassa dynaamisille markkinoille, kuten Aasiaan ja Etelä-Amerikkaan, Keski- ja Itä-Eurooppaan, Välimeren alueelle sekä Afrikkaan, suuntautuvan viennin avulla,

B. katsoo, että uusiutuvien energialähteiden käytön edistäminen voisi tukea EU:n yleistä politiikkaa, jolla pyritään turvalliseen ja ympäristöä säästävään energiahuoltoon näissä maissa,

C. ottaa huomioon, että polttoaineen tuonti on tärkeä velkakriisiin vaikuttava tekijä ja että uusiutuvia energialähteitä koskevan valkoisen kirjan mukaan kehitysmaiden kasvava energiantarve voitaisiin kattaa uusiutuvilla energialähteillä,

D. ottaa huomioon, että eurooppalaisilla tuottajilla on huipputekniikan tarjoamien mahdollisuuksien ansiosta nykyisin kilpailuetuja ja siten edullisemmat vientilähtökohdat kilpailussa USA:n ja Japanin kanssa, mutta toteaa samalla, että EU:sta puuttuu selvästi erityisesti pienille ja keskisuurille yrityksille tarkoitettuja toimivia vientitukia,

E. pitää myönteisenä EU:n sitoumusta pyrkiä saavuttamaan Kiotossa vahvistetut ilmastonsuojelua koskevat tavoitteet ja yhtyy uusiutuvia energialähteitä koskevan valkoisen kirjan mukaiseen tavoitteeseen lisätä uusiutuvan energian osuutta EU:n energiantarpeesta nykyisestä 6 %:sta 12 %:iin vuoteen 2010 mennessä,

F. ottaa huomioon, että EU:n jäsenvaltioiden riippuvuus energian tuonnista kasvaa ennusteiden mukaan vuoteen 2020 mennessä nykyisestä noin 50 %:sta 70 %:iin, ja katsoo, että siksi olisi ryhdyttävä toimiin, joilla pyritään vähentämään tätä tuontiriippuvuutta, jotta voidaan turvata energiahuolto, tehdä kustannusarvioita pitkällä aikavälillä ja välttyä mahdolliselta ulkopoliittiselta kiristykseltä sekä myös tasapainottaa EU:n maksutasetta ja energian tuonnista riippuvaisten kolmansien maiden maksutasetta,

G. ottaa huomioon, että uusiutuvien energialähteiden markkinat on avattava sekä EU:ssa että vientiponnistelujen ja tehostetun yhteistyön avulla kolmansissa maissa ja että uusiutuvia energialähteitä koskevassa valkoisessa kirjassa esitetyt toimet on pantava pikaisesti täytäntöön, koska eurooppalaisia tuotteita voidaan markkinoida kolmansissa maissa menestyksekkäästi ja uskottavasti vain toimivien uusiutuvien energialähteiden eurooppalaisten sisämarkkinoiden avulla;

1. Pyytää komissiota kehittämään uusiutuvien energialähteiden hyödyntämiseen käytettävän tekniikan viennin edistämiseen tarkoitetun pitkän aikavälin suunnitelman, joka on laadittu siten, että se sekä käsittää eri aloja että on eriytetty aloittain ja että siihen sisältyy myös koko «vienti-ketju» ts. yrittäjille ja päättäjille tiedottaminen, markkina- ja kustannustehokkuustutkimukset, markkinointia edeltävät toimet, messut, kohdemaissa sijaitsevat kontaktipisteet ja kaupalliset edustustot, ammattitaitoisen henkilöstön koulutus ja jatkokoulutus sekä rahoitussuunnitelmat;

2. Vaatii, että perustetaan toimintakykyinen uusiutuvien energialähteiden käyttöä edistämään pyrkivä eurooppalainen vientineuvosto, jolle annetaan uusiutuvan energian tulevaa merkitystä vastaava rahoitus ja joka tehokasta alkuavustusta antamalla parantaa erityisesti pienten ja keskisuurten yritysten kilpailuasemaa niiden pyrkiessä kolmansien maiden markkinoille sekä kannustaa pienten ja keskisuurten yritysten välisten vientiosuuskuntien perustamiseen Euroopan unionissa ja verkottaa nämä kohdemaissa sijaitsevien vastaavien järjestelmien kanssa;

3. Uskoo siksi, että on tarpeen pikaisesti laatia vakuuttava rahoitussuunnitelma asianmukaisista ja monipuolisista tiedotusta, lähettäjä- ja kohdemaiden ammattitaitoisen henkilöstön koulutusta, markkinoillepääsyä ja markkinointia koskevista tukitoimista, joiden rahoituksesta EU ja uusiutuvien energialähteiden alan teollisuusliitot yhdessä vastaavat;

4. Pyytää edelleen, että komissio pyrkii erityisesti jäsenyyttä hakeneiden Keski- ja Itä-Euroopan maiden kumppanuussopimusten yhteydessä, Välimeren maiden kanssa tehtävässä Meda-yhteistyössä sekä Lomén sopimuksista uudelleen neuvoteltaessa, mutta myös yhteistyössä kolmansien maiden kanssa, yleisesti vaikuttamaan kumppanuusmaihin niin, että ne energia-, ympäristö- ja kehityspoliittisissa suunnitelmissaan antavat uusiutuville energialähteille strategisen etusijan, ja vaatimaan niitä poistamaan uusiutuvia energialähteitä koskevat tulliesteet;

5. Pitää ympäristöä säästävän energiateknologian uusien markkinoiden kannalta tarkoituksenmukaisena, että unioni yhdessä kumppanuusmaiden kanssa suorittaa yksityiskohtaisia energiapoliittisia tutkimuksia maittain ja laatii tarpeita vastaavia täytäntöönpanosuunnitelmia;

6. Kehottaa tulevien vienninedistämistoimien tueksi määrittelemään konkreettiset tavoitteet ja huolehtimaan siitä, että Euroopan unionin energianedistämisohjelmiin, rakenne- ja AKT-tukeen sekä Phare-, Tacis- ja Meda-ohjelmiin sisällytetään uusiutuvaa energiaa koskevat erilliset määrärahat;

7. Pitää uusiutuvien energialähteiden edistämisen ulko-, ympäristö- ja ulkomaankauppapoliittisen merkityksen huomioon ottaen EU:n energiaohjelmien nykyistä rahoitusta täysin riittämättömänä ja vaatii siksi, että vientitoimiin ja kolmansien maiden kanssa tehtävään energiapoliittiseen yhteistyöhön tarkoitettuja määrärahoja korotetaan tuntuvasti;

8. Vaatii tässä yhteydessä kolmannelle maailmalle tarkoitettujen, Internetin ja CD-ROM:ien avulla sekä uusiutuvien energialähteiden alalla toimivien eurooppalaisten järjestöjen kanssa kolmannen maailman maissa pidettävien, asiantuntijoille tarkoitettujen tiedotus- ja koulutusseminaarien avulla annettavien erityisten tietopalvelujen rahoitusta;

9. Tukee painokkaasti uusiutuvia energialähteitä käsittelevässä valkoisessa kirjassa mainittua «vauhdittamiskampanjaa " ja painottaa siinä kvantifioituja tavoitteita; pahoittelee kuitenkin sitä, että asiakirjassa ei käsitellä vientiä riittävästi;

10. Odottaa nyt valkoisessa kirjassa mainitun miljoonan aurinkokaton ohjelman - puolet siitä kolmannen maailman maille - pikaista budjetointia, koska se antaa tärkeän sysäyksen kustannuksia alentavaan aurinkoenergian massatuotantoon ja on tehokas keino saattaa eurooppalaisia tuotteita vientimarkkinoille;

11. Toivoo, että komissio laatii tutkimuksen siitä, miten uusiutuvien energialähteiden käytön edistäminen vaikuttaa EU:n taloudellisiin ulkosuhteisiin, erityisesti jäsenvaltioiden maksutaseen kehitykseen pitkällä aikavälillä;

12. Kehottaa tässä yhteydessä erityisesti tukemaan pieniä ja keskisuuria yrityksiä tukemalla tietoverkkoja, messuja sekä päättäjien kouluttamiseen ja jatkokouluttamiseen tarkoitettuja toimia, erityisesti Euroopassa ja kolmansissa maissa pidettäviä energia-alan asiantuntijoille ja kumppanuusmaissa pidettäviä tekniselle henkilöstölle tarkoitettuja seminaareja, jotta he saavat enemmän tietoa uusiutuvasta energiasta ja siten hyväksyvät sen paremmin ja jotta edistetään eurooppalaisen teknologian vientiä ja kolmansien maiden kanssa toteutettavia kehityshankkeita;

13. Vaatii, että komission edustustot viennin edistämisen ja kansainvälisen yhteistyön valmistelun yhteydessä kolmansissa maissa tekevät tiivistä yhteistyötä Euroopan investointipankin, Euroopan kehitysrahaston, yksittäisten jäsenvaltioiden ulkomaankauppakamareiden, energiahuollosta vastaavien yritysten ja eurooppalaisten teollisuusliittojen kanssa;

14. Kehottaa Euroopan investointipankkia myöntämään pienille ja keskisuurille yrityksille edullisia, tähänastisen lainakynnyksen alittavia lainoja (esim. yhteislainoina) kolmansissa maissa toteutettaviin uusiutuvan energian käyttöä edistäviin hankkeisiin;

15. Pitää ehdottoman välttämättömänä, että uusiutuvien energialähteiden käyttöön tarkoitettujen hankkeiden rahoitukseen kehitetään ja käytetään innovatiivisia ja tähän hajautuneeseen tekniikkaan mukautettuja rahoitusvälineitä, kuten pienluottoja tai hankkeiden yhteen liittämistä kuten Maailmanpankin FINESSE-ohjelmassa tai "debt for solar swaps» -periaatetta, mutta myös sellaisten uusiutuviin energialähteisiin perustuvien energiahuoltojärjestelmien vuokrausta kotitalouksille, jotka alentavat pk-yritysten kynnystä hankkeisiin investoimiseen tai niihin osallistumiseen;

16. Katsoo, että uusiutuvan energian käytöstä "debt for solar swaps" -periaatetta soveltaen mahdollisesti saatavan hyödyn on koiduttava myös velkaantuneiden maiden hyväksi ja että EU:n jäsenvaltiot, sikäli kuin ne ovat lahjoittajamaita, voisivat antaa anteeksi osan velkaantuneiden maiden veloista palkkiona uusiutuvan energian käyttöä edistävien ohjelmien toteutuksesta;

17. Vaatii EU:n ulkomaankauppa- ja kehityspoliittista aloiteohjelmaa «Aurinkoenergiaa maailmalle - Power for the World», jolla tuotetaan perussähkö kolmannen maailman valtioiden maaseudulle aurinkoenergian, biomassan ja tuulienergian avulla, näillä alueilla ilman sähkönjakeluverkostoa elävien ihmisten perustarpeiden tyydyttämiseksi ja siten maaltapaon ehkäisemiseksi; painottaa, että kolmansien maiden kanssa tehdyt yhteistyösopimukset ovat tärkeitä TTK-puiteohjelmassa, kun on kyse uusiutuvia energialähteitä hyödyntävän eurooppalaisen teknologian kehittämisestä ja siirtämisestä kolmansiin maihin;

18. Vaatii, että osana kolmansien maiden kanssa tehtyjä yhteistyösopimuksia toteutetaan pilottihanke tarkoituksenmukaisen ja sopivan teknologian siirtämiseksi, esim. biomassan hyödyntämiseksi;

19. Vaatii sellaisten hajautettujen sähköntuotantogeneraattorien paikallista käyttöä, jotka toimivat biomassalla, pienvesivoimalla, tuulivoimalla tai geotermisen energian tai auringon valosta tuotetun sähkön ja lämmön avulla ja jotka mahdollisuuksien mukaan perustetaan Euroopan ja sen kumppanuusmaiden yhteishankkeina;

20. Vaatii, että unioni tekee tiivistä yhteistyötä kolmansien maiden kanssa, jotta nykyaikaista aurinkoenergiateknologiaa voidaan paremmin hyödyntää rakentamisessa ja kaupunkisuunnittelussa;

21. Pyytää puhemiestään välittämään tämän päätöslauselman komissiolle ja neuvostolle sekä jäsenvaltioiden hallituksille ja parlamenteille.